Желтоқсан жаңғырығы

Тәрбие сағатының тақырыбы: Желтоқсан жаңғырығы

МАҚСАТЫ: Тәуелсіздік күні туралы терең мағлұмат беру. Тәуелсіздік үшін күрескен, желтоқсан құрбандарын еске түсіріп, соның ішінде Қайрат Рысқұлбековтың өмірін, ерлігі жайында түсіндіріп, оның ақындығын насихаттау, оқушыларға желтоқсан оқиғасы туралы мағлұмат беру. Оқушыларға патриоттық тәрбие беру, Отанды сүюге және ерлікке баулу. Желтоқсан оқиғасында ел қамын жеген ерлерді үлгі тұту, өнеге алуға және халқының тарихын білуге үйрету, достыққа, ұйымшылдыққа тәрбиелеу.

САБАҚТЫҢ КӨРНЕКІЛІКТЕРІ: Желтоқсан құрбандарының өмірі мен шығармашылығына арналған презентациялар, бейнематериалдар (Желтоқсан құрбандарын еске алу, Желтоқсан оқиғасы).

Қайырлы күн, оқушылар!

ҚР Тәуелсіздік күніне орай ұйымдастырылып отырған “Желтоқсан жаңғырығы” атты тәрбие сағатымызға қош келдіңіздер!

 Құрметті оқушылар, халқымыз үшін ең қасиетті де қастерлі тәуелсіздікке 32 жыл толды. Аңсаған күнге қол жетіп, ақ түйенің қарны жарылған аса айтулы қуанышымыз құтты болсын!

 Тәуелсіздік жолы оңай жол емес, бұл жолда сан мыңдаған адамның арманы мен тағдыры тәлкекке түсті. Біздің еліміз бүгінгі күнге сондай қиынқыстау, даңқты жолдардан өтіп келіп отыр. Сондықтан да, тәуелсіздігіміздің мәні өзгеше, бағасы теңдессіз. Ендеше тәуелсіздігіміздің тұғыры әрқашан биік болсын!

 Қазақстан жоғары Кеңесі 1991ж. 16 желтоқсанда Қазақстанды тәуелсіз Республика деп жариялады. Екі жүз жылдай патшалық Ресейдің отары, жетпіс жылдан астам Кеңес үкіметінің бұғауында болған Қазақстан егемен ел болды.

 Бұл күн – Қазақстан тарихында тәуелсіз Қазақстан Республикасының туған күні деп алтын әріппен жазылды. Сондықтан да желтоқсан бүкілхалықтық мереке.

 Бұл тәрбие сағаты 1986ж 16-17 желтоқсан күндері болған желтоқсан оқиғасына, онда бейбіт ереуілге шыққан, сонымен тарихта аты қалған желтоқсан көтерілісіне қатысушыларға, онда қаза болғандардың рухына арналады.

Сұрақ – жауап әдісі: «Додакаэдр»

1. Қазақстан Республикасының президенті кім? (Қ.Тоқаев)
2. Қазақстан Республикасының тұңғыш президенті кім? (Н.Назарбаев)
3. Мемлекеттік рәміздерді ата? (ту, елтаңба, әнұран)
4. Қазақстанда неше облыс? (17)
5. Қазақстан қандай мемлекет? (көпұлтты)
6. Тәуелсізідік монументі қай қалада орналасқан? (Алматы)
7. Қазақстанның «Тәуелсіздік пен мемлекеттік егемендігі туралы» заңы қашан қабылданды? 1991 ж.16 желтоқсан
8. Желтоқсан Қахармандары.
9. Еліміздің елордасы. (Астана қаласы)
10. Мемлекеттік тудың авторы. (Ш.Ниязбеков)
11. Тәуелсіздік күні қашан тойланады? 16 желтоқсан
12. Желтоқсан оұиғасы қай жылы болды? 1986 ж

 Осы бір тағылымы терең оқиғаның себептеріне үңіліп көрейік, жауап іздейік.

\*Желтоқсан оқиғасының шығу себебі не?

1986ж 16 желтоқсанда Қазақстан компартиясы орталық комитетінің пленумы болды, онда Д.Қонаевты Қазақстан компартиясы орталық комитетінің бірінші хатшылығынан босатып, орнына Колбинді сайлады.Колбин Қазақстанда тұрмайды, онда қызмет етпеген. Міне, осы пленум шешіміне қазақ жастары бейбіт түрде наразылық білдіріп алаңға шықты. Жастар шеруі желтоқсан айының 17-18 күндері болды. Бұл оқиға сол себепті де тарихта желтоқсан оқиғасы деген атпен қалды.

\*Жастар наразылығы неге біздің және Мәскеу тарапынан қолдау таппады? Неге жаныштауға тырысты?

 Республиканың Колбин бастаған жаңа басшылығы олармен терезесі тең түрде пікір алысып, ұсыныстарына құлақ салуды намыс көрді. Олар әкімшілік-әміршілдік өктем көкірек, өр мінез көрсетті. Республикада тұратын 6 миллионнан астам адамнан, қазақтан лайықты ешкім таппай, сенімсіздік білдірген Мәскеуге қарсы бұл жастар қозғалысын олар ұлтшылдық, нашақорлық деп айып тағып, жаныштады.

\*Әділдік үшін күрескен жастардың қаншасы жауапқа тартылды?

Бұл оқиғаға байланысты 103 адам жауапқа тартылды. 99-ы сотталды. Алматы қаласы бойынша 2401 адам қамауға алынып оқудан 309 студент шығарылған, 99-ның ішінде 2 адам өлім жазасына кесілген. Олар: Қайрат Рысқұлбеков, Мырзағали Әбдіқұлов. Желтоқсан оқиғасында ерен ерлігімен көге түскендер өте көп, солардың бірі – Қайрат. Ол қыршын жасын қиды. Оған үлкен айып тағылды. Әрине, желтоқсан құрбандары дегенде ең алдымен Қайрат Рысқұлбековтың, Ербол Сыпатаевтың есімдері ойымызға оралады. Олай болса келесі сөз кезегін Қайрат пен Ербол жайында презентация дайындаған оқушыларға берейік! Ұлы Отан соғысында көптеген батыр қыздар болды, Әзілхан Нұршайықов ағамыз айтқандай осы екі күнге созылған сұм соғыста елім деп, алаңда жүрген қыздар да болды!

Қара мынау ғажапқа, Теңдік тиді қазаққа. Езгідегі ұрпағың, Енді айналмас мазаққа. Өзіңдікі елің де, Өзіңдікі жерің де. Өзіңді өзің еткен бақ, Тәуелсіздік төріңде.

 Мінеки құрметті оқушылар ”Желтоқсан жаңғырығы” атты тәрбие сағаты өз мәресіне жетті. Қазақ халқы мұндай қасіретке жолықпасын дей отырып, өздеріңізбен қоштасамыз. Бүгінгі тәрбие сағатынан тәуелсіздіктің бізге оңайшылықпен келмегенін түсініп отырған боларсыңдар. Олай болса, көк байрағымызды құлатпай, биікте ұстауға ат салысыңдар, ел іргесі аман, жұртымыз тыныш болсын дегім келеді. Құрметті оқушылар осымен біздің тәрбие сағатымыз өз мәресіне жетті.